སློབ་གསོའི་ཐད་བཅིངས་གྲོལ་བཏང་ནས་ལོ་ངོ་སུམ་ཅུའི་རིང་བོད་ཀྱི་སློབ་གསོའི་ལས་དོན་ལ་གྲུབ་འབྲས་ཧ་ཅང་ཆེན་པོ་ཐོབ་ཡོད་པ་དང་།སློབ་གསོའི་ལས་དོན་པས་དཀའ་སྤྱད་འབད་བརྩོན་བྱས་ཏེ་ཤེས་ལྡན་མི་སྣ་འབོར་ཆེན་གསོ་སྐྱོང་བྱས་པས་བྱས་རྗེས་ཆེན་པོ་བཞག་ཡོད་པ་རེད།རྒྱལ་ཁབ་ཀྱིས་སློབ་གསོའི་ལས་དོན་པར་རེ་བ་ཧ་ཅང་ཆེན་པོ་བྱེད་ཀྱི་ཡོད་པ་རེད།སླད་ཕྱིན་ཆད་ཀྱི་ལས་འགན་དེ་བས་ལྗིད་པོ་རེད།སྔོན་ཆད་ང་ཚོར་གྲུབ་འབྲས་ཆེན་པོ་ཐོབ་ཡོད་ཀྱང་ད་དུང་བོད་ཀྱི་འཛུགས་སྐྲུན་དང་གསར་བརྗེའི་བྱ་བཞག་འཕེལ་རྒྱས་འགྲོ་བ་དང་འཚམས་ཀྱི་མེད་པ་མ་ཟད།བོད་མི་རིགས་འདི་ཉིད་སྔོན་ཐོན་མི་རིགས་ཀྱི་གྲས་སུ་སླེབས་པའི་མཁོ་དགོས་དང་བསྡུར་ན་ད་དུང་རྒྱང་ཐག་ཧ་ཅང་ཆེན་པོ་ཡོད་པ་རེད།དེའི་རྒྱུ་རྐྱེན་གཙོ་བོ་ནི་རྒྱལ་ཡོངས་ཀྱི་འཐབ་ཕྱོགས་ཁག་ཚང་མ་དང་འདྲ་བར་གཡོན་གྱི་ལམ་ཕྱོགས་ཀྱི་གཏོར་སྐྱོན་འཚབ་ཆེན་ཐེབས་པ་དང་།ལྷག་པར་དུ་རིག་གནས་གསར་བརྗེ་ཆེན་པོས་སློབ་གསོའི་ཐད་གཏོར་སྐྱོན་འཚབ་ཆེན་བཏང་བའི་རྐྱེན་གྱི་རེད།དམར་སྲུང་དམག་དེ་ཚོས་རང་དགར་དགེ་རྒན་རྣམས་ལ་དམའ་འབེབས་དང་།འཐབ་རྩོད།བརྡུང་རྡེག་བཅས་བཏང་བ་དང་།སློབ་སྦྱོང་ལ་འབད་བརྩོན་བྱེད་པ་དང་།ཡོད་ཏན་ཡོད་པའི་མི་དེ་ཚོ་དཀར་མཁས་འགྲོ་ལམ་དུ་འགྲོ་མཁན་རེད་ཟེར་བ་དང་།རྒྱུགས་ཤོག་སྟོངས་བ་ཡར་སྤྲོད་མཁན་དེ་ཚོ་དཔའ་བོ་རེད་ཟེར་ནས་བསྟོད་བསྔགས་བྱས་རྐྱེན་འཛམ་གླིང་ཐོག་སྔར་བྱུང་མ་མྱོང་བའི་བྱ་བ་ཁྱད་མཚར་དེ་འདྲ་བྱུང་ནས་སློབ་གསོའི་སྲོལ་བཟང་ལ་གཏོར་སྐྱོན་དང་།སློབ་གྲྭ་བས་དགེ་རྒན་ལ་བརྩི་འཇོག་མ་བྱས་པས་དགེ་རྒན་གྱི་སེམས་ཁམས་ལ་རྨས་སྐྱོན་ཚབ་ཆེན་ཐེབས་པ་རེད།བོད་ལ་རྒྱལ་ཡོངས་རང་བཞིན་ལྡན་པའི་གནད་དོན་དེ་དག་བྱུང་བ་ཕུད་ད་དུང་བོད་མི་རིགས་ཀྱི་སྐད་ཡིག་ལ་མཐོང་ཆུང་བྱེད་པའི་གནད་དོན་གནས་རྐྱེན་སློབ་གྲྭ་ནས་བོད་ཡིག་སློབ་ཁྲིད་མི་བྱེད་པ་དང་།སློབ་ཕྲུག་གིས་བོད་ཡིག་མི་སྦྱོང་བ།ཐ་ན་བོད་ཡོག་ཕན་ཐོགས་མི་འདུག་བསམ་གྱི་ཡོད་པ་རེད།བཟོ་བར་བཅུག་རྒྱུ་དང་སློབ་རིམ་སྤར་བའི་རྒྱུགས་ལེན་བྱེད་སྐབས་རྒྱ་ཡོག་ཁོ་ནས་རྒྱུགས་ལེན་པ་ལས་བོད་ཡིག་ཆུ་ཚད་ཀ་ཚད་ཡོད་ཀྱང་ཕན་ཐོགས་ཀྱི་མེད་པ་དེར་བོད་མི་དམངས་རྣམས་ནས་བསམ་འཆར་ཆེན་པོ་ཡོད་པ་རེད།ཀྲུང་དབྱང་གིས་ཀྱང་ནོར་འཁྲུལ་གྱི་བྱེད་སྟངས་དེ་ཚོར་སྐྱོན་བརྗོད་གནང་ཡོད་ནའང་ད་བར་མཐིལ་ཕྱིན་པའི་ཐག་གཅོད་བྱུང་མེད་པ་རེད།